Imtella' Mejju 28, 2021 - Aġġornata 28 Ta' Mejju, 2021 6:24am Rapport: Tony Dimech Times of Malta It-Times of Malta għandha ritratt sas-sejbiet puniċi li nstabu fil-viċinanza ta' Ħaż-Żabbar mill-Korporazzjoni tal-Ilma. Rapport ieħor jispjega lir-restaurants qed jiffaċċjaw kriżi ta' ħaddiema wara li ħafna telqu minħabba l-kriżi tal-Covid-19 is-sena l-oħra. Mil-lanqas 12 ir-restaurant għamlu kuntatt maċ-Chamber of SMEs jirraportaw li qed isibuha diffiċli biex isibu ħaddiema ġodda. Rapport ieħor jgħid li l-Moneyval qalu li Malta għamlet progress sinifikanti fil-ġlieda kontra l-ħasil tal-flus u l-iffinanzjar tat-terroriżmu. Il-Moneyval qal li Malta rnexxielha tirranġa nuqqasijiet li kienu identifikati sentejn ilu. Jingħad li Malta implimentat 12 minn 40 rakomandazzjoni u jonqosha ftit ieħor biex timplimenta rakomandazzjoni oħra fejn instab li ma kinitx konformi. L-orizzont L-orizzont permezz ta' ritratt ta' persuna jingħata t-tilqima kontra l-coronavirus tgħid li Malta qabżet in-nofs miljun doża tal-vaċċin. Rapport ieħor jgħid li Malta għaddiet mit-Test tal-Moneyval fejn kien innotat li l-pajjiz għamel progress kontra l-ħasil tal-flus u l-iffinanzjar tat-terroriżmu. Jingħad ukoll kemm Malta għamlet progress sinifikanti f'dawk li huwa livell ta' konformità mal-istandards tal-Financial Action Task Force. Rapport ieħor jispjega li l-karozzi ġodda naqsu b'27% matul is-sena l-oħra. Jingħad li dan laħħaq 19,480 li huwa lanqas ammont irreġistrat fl-aħħar snin. Ċifri maħruġa mill-Uffiċċju Nazzjonali tal-Istatistika juru li fit-tieni kwart tas-sena li għaddiet kien reġistrat lanqas ammont ta' vetturi b'liċenzja ġdida. Kienu biss 3,679 li kellhom liċenzja ġdida. Il-Malta Independent għandha żewġ rapporti fuq il-paġna ta' quddiem bl-ewwel wieħed jirraporta li Malta għaddiet mit-test tal-Moneyval. Fi stqarrija l-Kunsill tal-Ewropa qal li Malta kellha suċċess u laħqet l-aspettattivi tal-pajjiżi u indirizzat ħafna mit-teknikalitajiet ta' rapport li sar sentejn ilu. L-istqarrija tgħid li Malta indirizzat 12 minn 40 rakomandazzjoni dwar il-ħasil tal-flus u l-iffinanzjar tat-terroriżmu. Rapport ieħor jitratta l-qabar puniku li nstab f'Ħaż-Żabbar li jmur lura 2,000 sena. Il-qabar kien magħluq u fih instabu diversi fdalijiet umani. Dan instab waqt xogħlijiet li qed isiru mill-Korporazzjoni tas-Servizzi tal-Ilma. In-Nazzjon In-Nazzjon permezz ta' ritratt tal-Kap tal-Partit Nazzjonalista Bernard Grech tikkwotah jgħid li l-Partit Nazzjonalista ser irodd lura l-flus li ġew misruqa mingħand il-poplu. Dr Grech qal li l-Partit Nazzjonalista ser ippoġġi lura fi bwiet tan-nies, il-flus li l-Gvern Laburista mmexxi kemm minn Joseph Muscat u minn Robert Abela seraq mingħand il-familji fil-kontijiet tad-dawl u l-ilma. Jingħad li l-Partit Nazzjonalista jrid jaħdem sabiex il-pajjiż ikollu sors ta' enerġija alternattiv li jkun b'saħħtu. Rapport ieħor jgħid li għall-Ministri s-serq fil-kontijiet tad-dawl u l-ilma qisu xejn mhu xejn. Jispjega li ħadd ma jaf fejn qed imorru dawn il-miljuni misruqa minn ħalq il-poplu Malti.